মন্ত্রিত্ব হারিয়েছেন প্রায় ১০ মাস। প্রায় সাড়ে চার মাস আগের বিধানসভা ভোটে হেরে তিনি এখন বিধায়কও নন। তাই মদন মিত্র এখন আর ‘প্রভাবশালী’ নন। এই যুক্তিকেই মান্যতা দিয়ে শুক্রবার তাঁর শর্তসাপেক্ষে জামিন মঞ্জুর করল আলিপুর আদালত। 
আলিপুর জেলা আদালতের ভারপ্রাপ্ত জেলা জজ উত্তমকুমার নন্দী ওই নির্দেশ দিয়ে পাশাপাশিই জানিয়েছেন, জামিন পেতে মদনকে ৩০ লক্ষ টাকার ‘ব্যক্তিগত বন্ড’ আদালতের কাছে জমা রাখতে হবে। আদালতের অনুমতি ছাড়া তিনি কালীঘাট থানা এলাকা ছেড়ে যেতে পারবেন না। মদনকে সিবিআইয়ের তদন্তকারী অফিসারের সঙ্গে প্রতি সপ্তাহে একবার করে দেখা করতে হবে। সিবিআইয়ের কাছে জমা রাখতে হবে পাসপোর্ট। 
তবে দু’একদিনের মধ্যে জামিনের নির্দেশকে চ্যালেঞ্জ করে সিবিআই হাইকোর্টের দ্বারস্থ হচ্ছে। 
জামিনের খবর ছড়িয়ে পড়তেই মদনের বাড়ির সামনে ভিড় জমান তাঁর সমর্থকেরা। বেরিয়ে আসেন পরিবারের সদস্যেরা। বাড়ির সামনে শুরু হয় আবির খেলা। পরিস্থিতি সামাল দিতে মোতায়েন করতে হয় বাড়তি পুলিশ। মদনের ঘনিষ্ঠ সূত্রের খবর, জামিনের খবরে তিনি উচ্ছ্বাস চেপে রাখেননি। সকলের আগে খোঁজ নেন নাতি মহারূপের। ঘনিষ্ঠদের বলেন, “দু’বছর পর বাড়িতে ফিরে পুজো দেখতে পারব ভেবেই ভালো লাগছে।” মদনের পুত্রবধূ স্বাতী বলেন, “রাজনীতিবিদ মদন নন, পরিবারের অভিভাবক বাড়ি আসছেন। এটাই সবচেয়ে বড় কথা। ওঁর জেলে থাকার জন্য ছেলের অন্নপ্রাশন পর্যন্ত করা হয়নি। এবার সব করা হবে। এটা সত্যিই আনন্দের দিন।” মদনের অনুগামীরা বলতে থাকেন, ‘‘পুজোর এখনও ২৮ দিন বাকি। কিন্তু আমাদের পুজো এখন থেকেই শুরু।’’
জামিন সংক্রান্ত আনুষ্ঠানিকতা মিটিয়ে মদন সম্ভবত আজ, শনিবার বাড়ি ফিরতে পারবেন। এদিন রাতে মদনের ছোটছেলে শুভরূপ জানান, শনিবার সকালে মদন ঘুম থেকে ওঠার পর ৮টা নাগাদ তাঁকে বাড়ি নিয়ে যাবেন তাঁরা।  
সারদা-কাণ্ডের তদন্তে নেমে ২০১৪ সালের ১২ ডিসেম্বর মদনকে গ্রেফতার করে সিবিআই। এর আগেও মদনের জামিন মঞ্জুর করেছিলেন তত্কালীন ভারপ্রাপ্ত জেলা জজ পার্থপ্রতিম দাস। সেই নির্দেশকে চ্যালেঞ্জ করে হাইকোর্টে যায় সিবিআই। সে বার সিবিআইয়ের ‘যুক্তি’কে গুরুত্ব দিয়ে মদনকে ‘প্রভাবশালী’ তকমা দিয়েছিল বিচারপতি নিশিতা মাত্রে ও বিচারপতি তাপস মুখোপাধ্যায়ের ডিভিশন বেঞ্চ। মদনের জামিনের নির্দেশ খারিজ হয়ে যায়। ফের মদনকে জেলে যেতে হয়। তারপরে এদিন ফের আলিপুর আদালত মদনকে জামিন দিল।
মদনের আইনজীবী পার্থসারথি মুখোপাধ্যায় আদালতে দাবি করেছিলেন, হাইকোর্টে জামিন খারিজের নির্দেশের দিনই মদন জেলে ফিরে গিয়েছিলেন। তিনি এখন মন্ত্রী বা বিধায়ক নন। মদনের অন্য আইনজীবী নীলাদ্রি মুখোপাধ্যায় বলেন, ‘‘তিনি এখন প্রভাবশালী নন। এই যুক্তিতেই সিবিআই আপত্তি জানিয়ে এসেছে। মন্ত্রিত্ব গিয়েছে। তিনি বিধায়কও নন। সিবিআই আপত্তি করেছিল বলেই দ্বিতীয় দফায় জেলে গিয়ে তিনি আর হাসপাতালে ভর্তি হননি। হাজার কষ্টের মধ্যেও জেলে থেকে চিকিত্সা করিয়েছেন।’’ সিবিআই অবশ্য সেই ‘প্রভাবশালী’ তকমাতেই মদনকে বাঁধতে সক্রিয় হয়েছিল। বৃহস্পতিবার তদন্তকারী সংস্থার আইনজীবী কে রাঘবাচারালু বলেছিলেন, ‘‘মদন এখনও মরা হাতি! মরা হাতির দাম লাখ লাখ টাকা। মদনের প্রভাব এখনও কমেনি। তিনি যেখানেই থাকবেন, সেখান থেকে প্রভাব খাটাতে পারবেন। উনি জামিন পেলে তদন্ত প্রক্রিয়া ধাক্কা খাবে।’’
এদিন জামিনের নির্দেশের পর সিবিআইয়ের আইনজীবী পার্থসারথি দত্ত বলেন, ‘‘এই নির্দেশ কার্যত হাইকোর্টের নির্দেশ অমান্যের সামিল। হাইকোর্ট তাঁকে প্রভাবশালী বলেছিল। কিন্তু এবার জামিন দিতে গিয়ে তা মানতে চায়নি আলিপুর আদালত। এটা আদালত অবমাননার সামিল। আমরা দ্রুত হাইকোর্টের দ্বারস্থ হব।’’ মদনের জামিন মঞ্জুর হওয়ার খবরে খুশি রাজ্যের মন্ত্রী তথা তৃণমূলের মহাসচিব পার্থ চট্টোপাধ্যায়। তাঁর কথায়, ‘‘এটা খুশির দিন। এতদিন পর আমাদের প্রিয় সহকর্মীকে আদালত জামিন দিয়েছে। আমরা দলের পক্ষ থেকে, মমতা বন্দ্যোপাধ্যায়ের পক্ষ থেকে মদনের সুস্থ জীবন, সুস্বাস্থ্য কামনা করি। তাঁর পরিবারকে আমাদের শুভেচ্ছা জানাই।’’ 
তবে বাড়ির সামনে আবির খেলা এবং উচ্ছ্বাস নিয়ে পার্থের প্রতিক্রিয়া, ‘‘মনে রাখতে হবে, মদন শুধু জামিন পেয়েছেন। মামলা কিন্তু চলবে। তাই দায়িত্বজ্ঞানহীন কোনও আচরণে মদনের ক্ষতি হতে পারে। সেটাও মনে রাখতে হবে।’’